BG Официален вестник на Европейския съюз C 52/22

Публикация на заявка съгласно член 6, параграф 2 от Регламент (ЕО) № 510/2006 на Съвета относно закрилата на географски указания и наименования за произход на земеделски продукти и храни

2012/C 52/11

Настоящата публикация предоставя право на възражение срещу заявката в съответствие с член 7 от Регламент (ЕО) № 510/2006 на Съвета (1). Декларациите за възражение трябва да бъдат получени в Комисията в срок от шест месеца от датата на настоящата публикация.

ЕДИНЕН ДОКУМЕНТ

РЕГЛАМЕНТ (ЕО) № 510/2006 НА СЪВЕТА

„CABRITO DO ALENTEJO“

ЕО №: PT-PGI-0005-0791-08.10.2009

ЗГУ ( Х ) ЗНП ( )

1. Наименование:

„Cabrito do Alentejo“

2. Държава-членка или трета държава:

Португалия

3. Описание на земеделския продукт или храна:

3.1. Вид продукт:

Клас 1.1. Прясно месо (и карантия)

3.2. Описание на продукта, за който се отнася наименованието от точка 1:

„Cabrito do Alentejo“ („яре от Алентежу“) се наричат кланичните трупове и месото, получени при клане на кози, вписани в регистъра на ражданията, от родители, регистрирани в зоотехническия регистър и/или родословната книга на породата „Caprina Serpentina“, или от чифтосване с козли, регистрирани в зоотехническия регистър и/или родословната книга на породата „Caprina Serpentina“, като тези кози са родени, отгледани и заклани според установените правила.

В съответствие с традиционните местни практики на отглеждане на животни от двата пола клането се извършва на възраст от 30 до 120 дни. Кланичните трупове, чието тегло е от 3,5 kg до 7,5 kg, имат малко съдържание на мазнини и голям процент на мускулна маса. Месото със светлочервен цвят е крехко, сочно и има приятен аромат.

3.3. Суровини (само за преработени продукти):

—

3.4. Фураж (само за продукти от животински произход):

„Cabrito do Alentejo“ бозаят до достигане на възраст от 30 до 120 дни.

Когато станат на петнадесет дни, яретата получават известно количество влакнести елементи, известни под наименованието „roedores“, които имат за цел да стимулират развитието на храносмилателната им система или просто да им дадат възможност за занимание, което да задоволи вътрешната им потребност да дъвчат и да предотврати стрес. Става въпрос за фураж, състоящ се предимно от доброкачествено сено (вкусно и лесно смилаемо), от листа на каменен дъб, корков дъб и други дървесни видове, зърнени култури, продукти, съставени само от зърнени култури (царевица, жито, овес, ечемик, ръж и др.), протеинови култури (грах, боб, бакла, фий, нахутовидно секирче, фуражен нахут и др.), кюспе от слънчоглед, соя, цвекло, други вторични продукти от земеделието, градинарството и овощарството.

Тези фуражи може също да съдържат — в малки количества — мазнини, карбонати, бикарбонати, фосфати и хлориди, както и суроватка на прах и минерални и витаминозни добавки.

Всички тези фуражи са предназначени само като допълнение към майчиното мляко; те представляват не повече от 15 % от общото количество храна на бозаещите ярета.

Забранено е даването на препарати за стимулиране на растежа, като анаболни стероиди, хормони и други подобни естествени или изкуствени продукти.

Задоволяването на нуждите от вода и храна отговаря винаги на минималните задължителни правила за хигиена и хуманно отношение към животните.

3.5. Специфични етапи, през които трябва да премине производството в определения географски район:

Производството се извършва в определения географски район; клането, разфасоването и опаковането може да се извършват извън географския район на производство.

3.6. Специфични правила за рязане, настъргване, опаковане и др.:

„Cabrito do Alentejo“ може да се пуска на пазара под формата на цели кланични трупове, половинки кланични трупове, опаковани или неопаковани, или на следните разфасовки на кланични трупове: плешка, врат, гърди, котлети, бут и карантия. Разфасовките трябва да бъдат задължително опаковани в тарелки.

3.7. Специфични правила за етикетиране:

Етикетът трябва да включва наименованието „Cabrito do Alentejo — ЗГУ“, логото на продукта (фиг. 1), логото на ЗГУ, както и наименованието на сертифициращия орган.

Фигура 1

4. Кратко определение на географския район:

Географският район на производство е естествено ограничен в административно отношение до окръзите Portalegre, Évora и Beja (с изключение на община Sines и енории Vila Nova de Milfontes, Langueira, Almograve и Zambujeira do Mar, които са част от община Odemira); общини Grândola (с изключение на енории Carvalhal и Melides), Alcácer do Sal (с изключение на енории Santa Maria do Castelo и Comporta), Santiago do Cacém (с изключение на енория Santo André), Alcoutim (с изключение на енория Vaqueiros); и енории Couço и Santana do Mato, които са част от община Coruche, São Marcos da Serra, която е част от община Silves, и Ameixial, която е част от община Loulé.

5. Връзка с географския район:

5.1. Специфична характеристика на географския район:

Географският район на раждането и отглеждането на животните е в границите на секторите на Alentejo и съседните райони, за които са характерни бедни почви, състоящи се по-специално от шисти и продукти от тяхната ерозия, както и от голяма част пасища, разположени в зони със силен наклон, покрити с гъсти храсталаци, които са недостъпни за селскостопанските машини и където другите видове оцеляват много трудно (както поради естеството на пасищата, така и поради трудния достъп до земите).

В района преобладават екстензивните стопанства с животновъдна и горскостопанска дейност. Козите се отглеждат по екстензивен начин, който задължително включва режим на отглеждане на открито. Земеползването се разпределя предимно по следния начин: ниска средиземноморска горска растителност (корков дъб и каменен дъб), зони със зърнени култури (без напояване), зони с полски култури (култивирани фуражи и естествени или подобрени пасища) и необработваеми площи.

Редуването на студени зими с много валежи с топли и сухи лета е също характерно за този географски район и определя не само естеството на растителната покривка на въпросните зони, но и нейния състав, променящ се в течение на годината. Растителността се състои от местни тревни (Dactylis glomerata, Lolium ssp., Bromus ssp. и др.) и бобови (предимно различни сортове на Trifolium и Mendicago, но и на Ornithopus, Lotus, Scorpiurus и пр.) видове, както и от храсти (различни сортове на Cistes, известни тук като „estevas“, „sargaços“, „piorno“ и „tojo“) и от подчертано типични видове като Quercus (каменен дъб и корков дъб), които дават жълъди и листа. Тази растителна покривка съставлява не само основната храна на възрастните животни, но е също така определящ и обуславящ фактор, тъй като, от една страна, влияе чрез естествен подбор на характерните качества на животните, които издържат и успяват да оцелеят, да се размножават, и да кърмят своите малки при такива неблагоприятни условия, какъвто е случаят с породата „Serpentina“ и нейното потомство, а, от друга страна, определя изменението на характеристиките на млякото в зависимост от годишния сезон.

5.2. Специфична характеристика на продукта:

Заключенията от изследванията на кланичните трупове на „Cabrito do Alentejo“ показват, че те имат следните специфични характеристики: светло оцветяване поради наличието на подкожна тлъстина, също със светъл цвят, процент на мускулната маса от 60 до 66 %, с добра крехкост и сочност; среден обем на костната маса 25 %; процент на мазнините под установения за други изследвани генетични типове; висока икономическа ефективност, тъй като плешката и вратът съставляват общо почти 70 % от теглото на кланичния труп. Частта, годна за консумация, се състои от мускулна маса и подкожна мазнина, със съдържание на мазнини от 6 до 8 %.

Основните мастни киселини, съдържащи се в тлъстините на „Cabrito do Alentejo“, са олеинова киселина (C18:1 цис-9), палмитинова киселина (C16:0) и стеаринова киселина (C18:0), които възлизат на повече от 70 % от всички мастни киселини.

Що се отнася до линоловата киселина (CLA), нейното съдържание варира между 0,34 % и 0,66 % в течение на годината.

5.3. Причинно-следствена връзка между географския район и качеството или характеристиките на продукта (за ЗНП) или между географския район и специфичното качество, репутацията или друга характеристика на продукта (за ЗГУ):

Растителните, почвените и климатичните условия на географския район, свързани с използването им от човека, определят съответната екосистема. Такава е реалността, която, в съчетание с техниките на отглеждане, типични за района на Alentejo, и със специфичните характеристики на породата, е допринесла за това месото на козите от породата „Serpentina“ и нейното потомство да се появи на пазара като специфичен продукт, предназначен за консумация, особено във времена, когато традицията и социалният и семейният статут са били от голямо значение. Поради това „Cabrito do Alentejo“ се радва вече от дълго време (намерени са писмени свидетелства за рецепти на базата на „Cabrito do Alentejo“ още от 16-ти век) на своя собствена репутация сред потребителите благодарение на специфичния характер на органолептичните свойства на месото и признатата му гастрономическа стойност, по-специално през двата годишни сезона, през които то се консумира най-много, а именно Коледа и Великден.

В съответствие с обичайните практики на региона животните се колят преди отбиването, тоест преди да почнат да преживят. При тези условия качеството на майчиното мляко е основният фактор, определящ качеството на кланичните трупове на яретата. Тъй като хранителният режим на майката зависи много от растителните, почвените и климатичните условия, които варират през цялата година в района на производство, съдържанието на CLA в млякото също варира, което се отразява положително на количествата, присъстващи в подкожната мазнина на дългия гръбен мускул (Longissimus dorsi) на животните, и влияе на свой ред върху цвета, органолептичните свойства и сочността на месото. Съдържанието на CLA и на други мастни киселини е винаги по-високо при „Cabrito do Alentejo“, отколкото при други породи, което се отразява значително на профила на съдържащите се мастни киселини в месото на тази порода през цялата година. Тези два фактора са основният мотив за силното търсене на „Cabrito do Alentejo“ от потребителите през посочените по-горе два празнични сезона.

Препратка към публикуваната спецификация:

(Член 5, параграф 7 от Регламент (ЕО) № 510/2006 на Съвета)

http://www.gpp.pt/Valor/Cabrito_Alentejo_CE_MAIO2011.pdf

(1) ОВ L 93, 31.3.2006 г., стр. 12.